  Анжелика Тихонова корреспондент Кез каргуртын кема возьмам выль школаез усьтӥзы. Ужрадэ элькунлэн тӧроез Александр Бречалов но вуылӥз. Со сярысь элькун тӧролэн но кивалтэтлэн пресс-службазы ивортӥз. Выль школае нырысетӥ классэ туэ 47 пиналъёс вамыштӥзы. Нош оглом дышетон ужъюрт 550 интылы чакламын. Сое «Образование» йӧскалык ӵектос улсын пуктӥзы. Школа вань туала куронъёслы тупа. Ужъюртын классъёс сяна, вӧл-вӧл сиськоннизы, эм кабинетсы, спортэн вырыны но актовой залъёссы, кык библиотекаоссы, лыдӟиськон залзы, мастерскойзы, вуриськон, пӧраськон висъетъёссы, робототехникалы висьетсы, издательской центрзы но тренажёрной залзы вань. Выль дышетскон аре школалэн коллективаз кык выль дышетӥсьёс лыктӥзы -Алина Рудина но Константин Белослудцев. Соос Глазкарысь дышетӥсьёсты дасясь кун институтэз йылпумъязы. Пиналъёсты ӟуч кыллы но литературалы, англи кыллы дышетозы. Со сяна, «Земский учитель» федерал программалы луыса, школаын табере дефектолог-дышетӥсьсы но вань. Выль школа Кезысь 2 номеро школалэн «Инженерно-технологический лицей» подразделениез луоз. Профилья дышетонэз азинтон понна школаез 115 миллион манет тыр кулэ луись тӥрлыкен тырмытӥзы. Дышетон ужъюрт дорын ик спортъя но тазалыкез кыдатонъя «Олимп» огъет но куас база сыло. Дышетскисьёс отчы спортэн вырыны ветлыны быгатозы. Тодэ вайытом, Кезьысь школа 2019-тӥ арын усьтӥськыны кулэ вал, но ужъёс кемалы ӝегазы. Пусъём, туннэ озьы ик Ижкарысь Ильфат Закиров нимо урамысь, Вавож ёросысь Кионгуртысь но Сьӧлтаысь выль школаосты усьтӥзы.  Тегъёс: Дышетон Кез Удмуртия школаос  